C 214/82
LT
Europos Sąjungos oficialusis leidinys
2023 6 16
2023 m. sausio 18 d., trečiadienis
C. kadangi ES vidaus ir išorės politikos nuoseklumas yra neatsiejama patikimos ir veiksmingos ES žmogaus teisių politikos dalis;
D. kadangi Sąjunga yra tvirtai įsitikinusi ir visapusiškai remia daugiašališkumą, taisyklėmis grindžiamą pasaulinę tvarką, kurios pagrindas – tarptautinės teisės laikymasis ir demokratiniai procesai, ir visuotines vertybes, principus bei normas, įskaitant įtvirtintus Jungtinių Tautų chartijoje, kuriais vadovaujasi Jungtinių Tautų valstybės narės, be kita ko, tarpusavio santykiuose;
E. kadangi lyčių lygybė yra viena iš pagrindinių ES vertybių; kadangi teisė į vienodą požiūrį ir teisė į nediskriminavimą yra viena pagrindinių teisių, kuri įtvirtinta Sutartyse ir Chartijoje, ir jos turėtų būti visapusiškai paisoma; kadangi pagal Chartijos 3 straipsnį teisė į asmens neliečiamybę yra nepaprastai svarbi; kadangi todėl kaip horizontalųjį principą reikėtų visose ES veiklos ir politikos kryptyse įgyvendinti ir į jas įtraukti lyčių aspekto integravimą ir tarpsektorinį požiūrį;
F. kadangi visame pasaulyje plintantis autoritarizmas, neliberalizmas, populizmas ir žmogaus teisių pažeidimai kelia grėsmę taisyklėmis grindžiamai pasaulinei tvarkai ir vertybėms bei principams, kuriais grindžiama Sąjunga; kadangi pagal 2021 m. demokratijos indeksą („Democracy Index“) šiuo metu mažiau nei pusė (45,7 proc.) visų pasaulio gyventojų gyvena šalyse, kurių santvarka – vienokios ar kitokios rūšies demokratija, o daugiau nei 37 proc. gyvena autoritarinių režimų valstybėse;
G. kadangi terorizmas ir toliau išlieka viena rimčiausių grėsmių tarptautinei taikai ir saugumui, taip pat daro akivaizdžią žalą žmogaus teisėms ir pagrindinėms laisvėms;
H. kadangi COVID-19 pandemija visame pasaulyje sukėlė nuosmukį žmogaus teisių apsaugos srityje, kurį paskatino priemonės ir politika, kurių buvo imtasi motyvuojant siekiu stabdyti viruso plitimą, o šios priemonės ir politika daugeliu atveju buvo susiję su tuo, kad ne vienoje valstybėje nustojo veikti demokratijos principai;
I. kadangi dėl ekstremaliųjų ekologinio pobūdžio situacijų, įskaitant tas, kurias kelia klimato kaita ir miškų naikinimas, daugėja žmogaus teisių pažeidimų ir jos daro poveikį ne tik artimiausiose apylinkėse esantiems asmenims, bet ir visai žmonijai; kadangi per pastaruosius metus padaugėjo asmenų, kurie gina žmogaus teises, aplinką ir žmonių galimybę naudotis savo žeme bei gamtos ištekliais, nužudymo, užpuolimo ir kitų rūšių smurto prieš juos atvejų; kadangi klimato kaita ir aplinkos būklės blogėjimas yra dvi neatidėliotinai spręstinos ir tarpusavyje susijusios problemos, kuriomis grindžiamas tiek darnus vystymasis, tiek naudojimasis žmogaus teisėmis visame pasaulyje;
J. kadangi dėl Europoje patiriamos energetikos ir gamybos krizės žemyne gali išaugti skurdo lygis ir pažeidžiamumas, o kartu tai gali turėti potencialiai žalingą poveikį žmogaus teisėms;
K. kadangi teisės į minties, sąžinės ir religijos laisvę, įskaitant teisę tikėti arba netikėti, laikytis teistinių, agnostinių ar ateistinių pažiūrų, keisti savo religiją arba jos atsisakyti ir viešai išpažinti savo tikėjimą, pažeidimai kelia priespaudą, konfliktus ir karą visame pasaulyje;
Bendros tendencijos ir visuotiniai iššūkiai demokratijai ir žmogaus teisėms
1. dar kartą patvirtina žmogaus teisių visuotinumą ir nedalumą bei kiekvieno žmogaus prigimtinį orumą; atsižvelgdamas į tai, pabrėžia, kad yra tvirtai įsipareigojęs spręsti žmogaus teisių problemas ES ir visame pasaulyje, ir primena ES bei jos valstybių narių pareigą siekti pirmauti pasaulyje propaguojant ir ginant žmogaus teises, pagrindines laisves ir demokratiją paisant pagrindinių Sąjungos vertybių;
2. yra įsitikinęs, kad žmogaus teisių, pagrindinių laisvių ir kiekvieno asmens orumo apsauga privalo būti Sąjungos išorės politikos kertinis akmuo; šiuo tikslu primygtinai ragina Sąjungą laikytis nuolatinio plataus užmojo įsipareigojimo užtikrinti, kad žmogaus teisių apsauga būtų pagrindinė visų sričių ES politikos dalis, ir didinti ES vidaus ir išorės politikos nuoseklumą šioje srityje;